4ο Γενικό Λύκειο Αιγάλεω Σχολικό έτος: 2019-2020

Ονοματεπώνυμο - Ημερομηνία: ............................................................................................................................................................................

**ΓΡΑΠΤΗ ΕΞΕΤΑΣΗ ΣΤΟ ΜΑΘΗΜΑ ΤΗΣ ΝΕΟΕΛΛΗΝΙΚΗΣ ΓΛΩΣΣΑΣ**

**Κείμενο 1 «Γιατί διαβάζουμε λογοτεχνία»**

*Το κείμενο αυτό προέρχεται από ομιλία της Μάρως Δούκα σε ιδιωτικό σχολείο στις 28 Μαρτίου 2016 και περιλαμβάνεται στο βιβλίο της Τίποτα δε χαρίζεται.*

«Μέρες τώρα προσπαθούσα, σχεδόν με αγωνία, να σκεφτώ ποιο θα μπορούσε να είναι το περιεχόμενο της ομιλίας μου [...]. Κι εφόσον, βέβαια, είμαι πεζογράφος, τι άλλο θα μπορούσα να σας πω, παρά για τη λογοτεχνία και το διάβασμα; Αυτός δεν είναι άλλωστε ο ρόλος μου; [...]

Ήταν ένα Σάββατο απόγευμα όταν χρειάστηκε να επισκεφθώ τη Δημοτική Βιβλιοθήκη στα Χανία, όπου γεννήθηκα και μεγάλωσα, για μια εργασία που είχα αναλάβει στο σχολείο. Έως τότε οφείλω να σας πω ότι δεν είχα κανένα ενδιαφέρον για το βιβλίο, όσο για τη λογοτεχνία, όπως μας τη δίδασκαν εκείνα τα χρόνια, μου ήταν αφόρητα πληκτική. Έτυχε όμως στην Τρίτη γυμνασίου να έχουμε μια ψυχωμένη φιλόλογο και λιγάκι, να το πω έτσι, αλλοπαρμένη με την ποίηση. Πρώτη φορά ακούσαμε από τα χείλη της για τον Σεφέρη και για τον Έλύτη. Δεν έχει σημασία που χασκογελούσαμε στο διάλειμμα [...]... Αυτή τον σπόρο της τον έριχνε.

Μας έχει στρώσει, λοιπόν, στη δουλειά, αναθέτοντάς μας εργασίες. Πήγα βαρυγκομώντας για πρώτη φορά στη Βιβλιοθήκη, αναζητώντας τον Άγγελο Σικελιανό, κι έμεινα έκθαμβη. Από τότε τα πιο πολλά απογεύματά μου τα περνούσα εκεί. Ανυπονομούσα να σχολάσουμε, να τρέξω στο σπίτι, να φάω, κι αμέσως με τη σάκα μου να καταφύγω στο αναγνωστήριο της Βιβλιοθήκης. Τι είχε συμβεί; Είχαν ανακαλύψει ότι τα βιβλία δεν είναι μόνο μαύρα και ασήκωτα. Ότι μυρίζουν ωραία κι ότι μόλις τα ανοίξεις ζωντανεύουν. Την πιο καλή στιγμή για μένα, όταν πια δεν θα μπορούσα να παίζω στους δρόμους, διαπίστωνα ότι το βιβλίο μπορούσε να μου αποκαλύψει όλη την αλήθεια για τη ζωή.

Κι είχα την τύχη στα χρόνια που θα ακολουθούσαν να έχω δίπλα μου, για να με συμβουλεύει και να μου ξεδιαλέγει ποια βιβλία να διαβάσω, έναν ηλικιωμένο βιβλιοθηκάριο, λάτρη της λογοτεχνίας [...]. Κάθισα στον πάγκο, κι ήταν σαν να επιβιβαζόμουν σε ποταμόπλοιο. Ταξίδια μακρινά σε πλωτά ποτάμια και μ’ ένα πενηντάφυλλο τετράδιο από δίπλα, όπου αντέγραφα τις ωραίες φράσεις. Ποιητές και μυθιστοριογράφοι: οι παρηγορητές της εφηβείας μου. Χάρη σ’ αυτούς μπόρεσα από πολύ νωρίς να παρατηρήσω, έξω από τα στενά, μίζερα και συχνά ασφυκτικά όρια της ζωής μου, τη ζωή των ανθρώπων γύρω μου. Χάρη σ’ αυτούς μπόρεσα να περιπλανηθώ σε άλλες εποχές και σε άλλους τόπους. Χάρη σ’ αυτούς μπόρεσα να διασώσω και να συμπονέσω τη δική μου πραγματικότητα συνδέοντάς τη με το όνειρο – είναι η ζωή με το όνειρο δεμένη, λέει ένα παλιό αγαπημένο τραγούδι του Νίκου Γκάτσου.[...].

Διαβάζω ένα βιβλίο σημαίνει αποδεσμεύομαι από το συγκεκριμένο, κατανοώ το αφηρημένο, ανασυνθέτω το παρελθόν μου και αναρωτιέμαι για το μέλλον μου. Διαβάζω σημαίνει, πάνω απ’ όλα προσπαθώ να είμαι ευτυχισμένος. Έπρεπε να περάσουν χρόνια για να καταλάβω ττο δίκιο εκείνου του βιβλιοθηκάριου. Το βιβλίο θέλει σεργιάνι, μου έλεγε, θέλει υπομονή, δεν είναι σαν τις άλλες ψυχαγωγικές ενασχολήσεις μας – ακούμε μουσική, βλέπουμε ένα έργο στον κινηματογράφο ή στο θέατρο, απολαμβάνουμε έναν πίνακα ζωγραφικής, μέσα σε ελάχιστη ώρα, και τις πιο πολλές φορές αφηνόμαστε, παθητικά και άβουλα, στις αισθήσεις μας, παρασυρόμαστε από τις πρώτες εντυπώσεις και χάνουμε την ουσία.


Το βιβλίο, αντίθετα, θέλει ενεργητική συμμετοχή. Απαιτέί διανοητική προσπα΄θεια – πώς θα διαμορφώσεις σιγά σιγά τη γνώμη σου, αν δεν προσπαθήσεις να εννοήσεις αυτό που διαβάζεις; Και πώς θα το εννοήσεις, εάν δεν έχεις χρόνο να το αφομοιώσεις; Η ανάγνωση έχει κανόνες, έχει μέθοδο, κι αυτήν τη μέθοδο την κατακτούμε μόνο εάν αφοσιωνόμαστε στο βιβλίο που διαβάζουμε, εάν προσπαθούμε να διακρίνουμε κάτω από τις λέξεις του, εάν αφηνόμαστε να ονειροπολούμε πίσω από τις εικόνες του, εάν υπογραμμίζουμε τα γραφόμενά του, εάν αναρωτιόμαστε για τις αξίες του, εάν, με άλλα λόγια, το δοκιμάζουμε δοκιμαζόμενοι, ξαναγράφοντάς το με τον δικό μας τρόπο.

Τι σημαίνει όμως ξαναγράφω ένα βιβλίο διαβάζοντας το; Σημαίνει την απόλυτη ελευθερία μου – κανείς δεν θα μπορούσε να με πιέσει να το διαβάσω, παρά μόνο εάν αυτό το ίδιο το βιβλίο θα ήταν σε θέση να μου προκαλέσει τη διάθεση να συμπλεύσω μαζί του. Κανείς δεν θα μπορούσε να με αναγκάσει να εννοήσω όλα όσα θα ήθελε ένα βιβλίο να μου υποβάλει, παρά μόνο εάν εγώ ο ίδιος θα ήμουν έτοιμος να τα δεχτώ και να τα αφομοιώσω, προεκτείνοντας ή ενσωματώνοντάς τα στη δική μου πραγματικότητα.[...]. Συγνώμη αν σας κούρασα, ήθελα τόσα να σας πω, και σίγουρα πελαγοδρόμησα, έχοντας διαρκώς στη σκέψη μου το ουσιώδες: ότι το μεγάλο βιβλίο, το ανεκτίμητο, είναι το άγραφο βιβλίο της ζωής σας. Είναι η ίδια σας η ζωή που οφείλετε να σέβεστε. Τελειώνοντας, ένα θα ήθελα να σας ευχηθώ – να είστε καλά, να αναζητάτε τα δύσκολα και να επιμένετε στην ευτυχία. *Ομιλία στα Εκπαιδευτήρια Κωστέα – Γείτονα 1996*

[*https://www.presspublica.gr/γιατί-διαβάζουμε-λογοτεχνία/*](https://www.presspublica.gr/γιατί-διαβάζουμε-λογοτεχνία/)

**Κείμενο 2 – Δείγμα από έρευνα**

*Δείγμα από μεγάλη έρευνα με προσωπικές συνεντεύξεις που έγινε τον Νοέμβριο – Δεκέμβριο 2018 σε νοικοκυριά, με χρήση tablet (πανελλαδικό δείγμα 1.674 άτομα σε ηλικίες 18-74), σε τυχαία στρωματοποιημένη δειγματοληψία και με δομημένο ερωτηματολόγιο διάρκειας 15 λεπτών, ενταγμένο στο ερωτηματολόγιο της έρευνας “People of Greece”.*

Το **μέσο μερίδιο του χρόνου** που αφιερώνεται στο διάβασμα ανάμεσα σε άλλες ψυχαγωγικές δραστηριότητες είναι **10%.**

**Η σχέση του ελληνικού πληθυσμού με την ανάγνωση**

**Μη αναγνώστες: 56% Περιστασιακοί: 13% Αραιοί: 11% Μέτριοι: 10% Συχνοί: 11%**

**Περιστασιακοί (1 βιβλίο) Αραιοί (2-3 βιβλία) Μέτριοι (4-7 βιβλία) Συχνοί (8+ βιβλία)**

**Κείμενο 3**

**Ο Ανθρακωρύχος**

Ό,τι κι αν γράψεις λόγια θα’ναι.

Σαν αχτίνες χρυσές να τρυπώνω τα λόγια μου

μες απ’ τους πόρους σας, δίχως να ξέρετε,

προχωρώντας και φέγγοντας, βαθύτερα, όλο

και βαθύτερα μες στις καρδιές σας, καθώς

τις μαύρες στοές της γης

κατεβαίνοντας

ο ανθρακωρύχος με το λυχνάρι του.

**Νικηφόρος Βρεττάκος**

Αυτά τα λόγια που ζητώ να εξαφανίσω·

κι είναι γι’ αυτό που έχω κόψει το χέρι μου.

Κι είναι γι’ αυτό που ζυμώνομαι

νύχτα μέρα με τη φωτιά, που πατήθηκα

κι έλιωσα κάτω όπως ένα

τριαντάφυλλο κόκκινο.

Θέλω να γίνω ενός άλλου

είδους νερό. Μια άλλου είδους γλώσσα.

**ΘΕΜΑΤΑ**

**ΘΕΜΑ Α΄**

**Πώς διαβάζουμε λογοτεχνία;** Να αποδώσετε **συνοπτικά** τις απόψεις της πεζογράφου

(Κείμενο 1) σε 70 λέξεις περίπου.

(Μονάδες 15)

**ΘΕΜΑ Β΄**

**Ερώτημα 1ο**

Γιατί κατά τη γνώμη σας η πεζογράφος (Κείμενο 1) επιλέγει να παρουσιάσει στους μαθητές-τριες τη δική της **βιωματική εμπειρία** σε σχέση με την ανάγνωση;

(Μονάδες 10)

**Ερώτημα 2ο**

Από το Κείμενο 2 τι συνάγεται για τη **σχέση των Ελλήνων με την ανάγνωση** βιβλίων;

**Πώς εξηγούνται,** κατά την άποψή σας, τα πορίσματα της έρευνας;

(Μονάδες 15)

**Ερώτημα 3ο**

**α)** Να εντοπίσετε τρόπους με τους οποίους επιτυγχάνεται **η συνοχή** στο Κείμενο 1. Δώστε **3-4 παραδείγματα.**

**β)** Να εντοπίσετε δύο χωρία του Κειμένου 1, στα οποία η ομιλήτρια κάνει **ποιητική χρήση της γλώσσας.**

**γ)** Στις περιόδους λόγου που ακολουθούν να **αντικαταστήσετε τις υπογραμμισμένες λέξεις** χωρίς ν’ αλλάξει το νόημα της φράσης:

Η λογοτεχνία όπως μας τη δίδασκαν εκείνα τα χρόνια μου ήταν αφόρητα πληκτική. Πήγα βαρυγκομώντας στη βιβλιοθήκη, αναζητώντας τον Άγγελο Σικελιανό κι έμεινα έκθαμβη.

(Μονάδες 15 = 3 Χ 5)

**ΘΕΜΑ Γ΄**

Αξιοποιώντας **κειμενικούς δείκτες, (σχήματα λόγου, αλληγορία)** να αναπτύξετε το **κεντρικό θέμα** του Κειμένου 3 σε 200 περίπου λέξεις.

(Μονάδες 15)

**ΘΕΜΑ Δ΄**

Διαβάσατε στη συνολική έρευνα για την ανάγνωση βιβλίων (Κείμενο 2) ότι οι γυναίκες έχουν τα πρωτεία, ότι η ανάγνωση σχετίζεται με το επίπεδο μόρφωσης και την κοινωνικοοικονομική τάξη και ότι η ηλικιακή ομάδα με τους περισσότερους αναγνώστες είναι 18 με 24 και με τους λιγότερους 25-54 ετών. Γράφετε, λοιπόν, ένα **άρθρο προβληματισμού** για να δημοσιευθεί στη **σχολική εφημερίδα**, όπου ερμηνεύοντας σύντομα τα πορίσματα αυτά, εκφράζετε την άποψή σας για την **αξία της ανάγνωσης** λογοτεχνικών βιβλίων και της **προώθησης της φιλαναγνωσίας** (350-400 λέξεις).

(Μονάδες 30)